নিজস্ব প্রতিবেদন: কলকাতায় এসে মুখ্যমন্ত্রী মমতা বন্দ্যোপাধ্যায়ের সঙ্গে দেখা করলেন আর্সেলরমিত্তলের চেয়ারম্যান তথা বিখ্যাত শিল্পপতি লক্ষ্মীনিবাস মিত্তল। শনিবার মমতার কালীঘাটের বাড়িতে যান বিশ্বখ্যাত শিল্পপতি। কালীঘাটে যাওয়ার আগে ভবানীপুরে রাধারমণ মল্লিকের দোকান থেকে মিষ্টি কিনেছেন মিত্তল। কলকাতায় এসেছেন, অথচ নিজের বাড়ির জন্য মিষ্টি কিনবেন না, তাও কি কখনও হয়! পরিজনদের জন্যেও মিষ্টি নিয়েছেন একদা কলকাতার বাসিন্দা লক্ষ্মী মিত্তল।       লন্ডনে ভগিনি নিবেদিতার বাড়িতে ব্লু প্লাকিং অনুষ্ঠানে আমন্ত্রণ পেয়ে উপস্থিত হয়েছিলেন মমতা বন্দ্যোপাধ্যায়। লন্ডন সফরে ব্রিটেনের শিল্পপতিদের কাছে রাজ্যকে বিনিয়োগের গন্তব্য হিসেবে তুলেও ধরেন মুখ্যমন্ত্রী। তখনই লন্ডনে মিত্তলের বাড়িতে গিয়েছিলেন মমতা বন্দ্যোপাধ্যায়।  সূত্রের খবর, জানুয়ারিতে বিশ্ব বঙ্গ সম্মেলনে মিত্তলকে আমন্ত্রণ জানিয়েছেন মমতা বন্দ্যোপাধ্যায়। বাংলায় বিনিয়োগ নিয়ে কথা হয়েছে দুজনের। বিশ্ব বঙ্গ সম্মেলনেই সম্ভবত এরাজ্যে বিনিয়োগের ঘোষণা করতে পারেন সেন্ট জেভিয়ার্সের প্রাক্তনী লক্ষ্মী মিত্তল।